b'\n_START_ARTICLE_\nMinistrstvo za javno upravo Republike Slovenije\n_START_PARAGRAPH_\nMinistrstvo za javno upravo opravlja naloge na podro\xc4\x8djih javne uprave, sistemskega urejanja organiziranosti in delovanja javnega sektorja, sistema javnih uslu\xc5\xbebencev, pla\xc4\x8dnega sistema v javnem sektorju, javnih naro\xc4\x8dil, volilne in referendumske zakonodaje, sistemskega urejanja splo\xc5\xa1nega upravnega postopka, sistemskega urejanja upravnih taks, upravnega poslovanja, upravljanja z informacijsko komunikacijskimi sistemi in zagotavljanja elektronskih storitev javne uprave, dostopa do informacij javnega zna\xc4\x8daja, integritete v javnem sektorju, delovanja nevladnih organizacij, lokalne samouprave, kakovosti javne uprave, bolj\xc5\xa1e zakonodaje ter odprave administrativnih ovir in naloge na podro\xc4\x8dju sistemskega urejanja ravnanja s stvarnim premo\xc5\xbeenjem dr\xc5\xbeave in lokalnih skupnosti, centraliziranega ravnanja s stvarnim premo\xc5\xbeenjem dr\xc5\xbeave, na\xc4\x8drtovanja in koordiniranja prostorskih potreb organov dr\xc5\xbeavne uprave ter drugih nalog na podro\xc4\x8dju ravnanja s stvarnim premo\xc5\xbeenjem v skladu s predpisi ali aktom vlade.\n_START_SECTION_\nMinister za javno upravo\n_START_PARAGRAPH_\nRudi Medved, rojen 28. 12. 1959 v Trbovljah, je univerzitetni diplomirani novinar._NEWLINE_V letih od 1992 do 2005 je bil urednik dnevnoinformativnega in aktualnopoliti\xc4\x8dnega uredni\xc5\xa1tva na Radiu Slovenija ter urednik notranjepoliti\xc4\x8dnih in gospodarskih oddaj na TV Slovenija. V letih 2005 in 2006 je bil odgovorni urednik Radia Kum Trbovlje, v letih 2007 in 2008 pa urednik oddaje 24 ur na POP TV. Leta 2004 je postal direktor Kulturnega centra Delavski dom Zagorje, od leta 2012 je direktor ob\xc4\x8dinske uprave Ob\xc4\x8dine Zagorje ob Savi. Dvakrat je bil izvoljen v ob\xc4\x8dinski svet Ob\xc4\x8dine Zagorje ob Savi.'